فغانی سرې میاشتې له لوری د پکتیکا ولایت ګیان ولسوالۍ کې ۴۰۰ کورنیو سره د غیر خوراکی توکو مرسته ترسره شوه نن چهارشنبه د روان ۱۴۴۴ هجری قمری کال د شعبان المعظم میاشتې ۲۹ نیټه د پکتیکا ولایت ګیان ولسوالۍ کې ۴۰۰ زلزله ځپلو کورنیو سره د دوه زره (۲۰۰۰) تختو کمپلو مرسته ترسره شوه. د افغانی سرې میاشتې د سوېل لویدیځ مرکزی زون رئیس ښاغلی مولوی الیاس خیل «ناصری»، پکتیکا ولایت سرې میاشتې رئیس ښاغلی مولوی عارف الله «حامد»، زون او څانګې یوشمیر کارمندانو او رضاکارانو په حضور کې یاده توزیع ترسره شوه. په یاده توزیع کې هرې کورنۍ ته ۵ تختې کمپلې ووېشل شوې، چې د نړیوال فدراسیون (IFRC) له لوری چمتو شوې وې. د توزیع په پیل کې ښاغلی «ناصری» او ښاغلی «حامد» له زلزله ځپلو سره د نړیوال فدراسیون له مرستو مننه وکړه، او زیاته یې کړه: د خلکو ضرورتونو ته په کتو سره باید له دوی سره مرستې جاری وساتل شی. همدارنګه مرسته اخیستونکو هم د افغانی سرې میاشتې له دوامداره نقدی، خوراکی او غیرخوراکی مرستو خوښی وښوده. د یادونې وړ ده چې د یادو ۴۰۰ کورنیو سروې موده مخکې د افغانی سرې میاشتې کارمندانو او رضاکارانو له لوری د Redrose collect پرمختللی کمپیوټری سیستم په مرسته ترسره شوې وه.